**Nominācijas procesa rezultāti**

*Nominācijas komisijas informācija par Sabiedrības ar ierobežotu atbildību “VALMIERAS NAMSAIMNIEKS” valdes locekļa amata kandidātu nominācijas procesa rezultātiem.*

Atklāto konkursu uz Sabiedrības ar ierobežotu atbildību “VALMIERAS NAMSAIMNIEKS”, reģistrācijas Nr.44103022271, (turpmāk – Sabiedrība) valdes locekļa amatu organizēja nominācijas komisija, kas izveidota, pamatojoties uz Valmieras pilsētas pašvaldības (turpmāk – Pašvaldība) izpilddirektora 2021.gada 24.marta rīkojumu Nr.2.2.1.2./21/63, šādā sastāvā: Nominācijas komisijas vadītājs – Sandis Svarinskis, Izpilddirektora vietnieks, Pašvaldības iestādes “Attīstības pārvalde” vadītājs; Nominācijas komisijas locekļi – Gints Bērtiņš, Pašvaldības iestādes “Attīstības pārvalde” struktūrvienības “Kapitāla pārvaldības nodaļa” vadītājs; Rita Jemšika, Pašvaldības iestādes “Nekustamā īpašuma apsaimniekošanas pārvalde” vadītāja; Olga Ozola, Pašvaldības struktūrvienības "Audita, personāla un kvalitātes vadības nodaļa" personāla un kvalitātes vadītāja; Lana Ukrija-Kaļinovska, Pašvaldības iestādes “Attīstības pārvalde” struktūrvienības “Kapitāla pārvaldības nodaļa” juriste; Aivars Sirmais, neatkarīgs eksperts ar balsstiesībām.

Atklāts konkurss uz Sabiedrības valdes locekļa amatu tika izsludināts 2021.gada 19.aprīlī ar pieteikšanās termiņu līdz 2021.gada 6.maijam, publicējot to Nodarbinātības valsts aģentūras vakanču datubāzē, Sabiedrības tīmekļvietnē www.v-nami.lv, Pašvaldības tīmekļvietnē www.valmiera.lv un Pašvaldības sociālajos tīklos.

Kopumā Sabiedrības valdes locekļa amatam tika izskatīti 9 kandidātu iesniegtie pieteikumi. Kandidāti uz Sabiedrības valdes locekļa amatu tika vērtēti 2 (divās) kārtās.

Nominācijas process notika klātienē. Nominācijas komisija visus Sabiedrības valdes locekļa amata kandidātus novērtēja, balstoties uz kandidātu vērtēšanas kritērijiem, kurus nominācijas komisija noteica, pamatojoties uz valdes loceklim nepieciešamo kompetenču un profesionālās pieredzes prasību aprakstu, un apstiprināja nominācijas komisijas 2021.gada 15.aprīļa sēdē.

Konkursa 1.kārtā tika veikta valdes locekļa amata kandidātu iesniegto dokumentu analīze, lai pārbaudītu un izvērtētu kandidātu atbilstību izvirzītajām obligātajām minimālajām prasībām (vērtēšanas kritērijs “atbilst”/”neatbilst”) – valsts valodas zināšanas, svešvalodas zināšanas, izglītība, darba pieredze, atbilstība Publiskas personas kapitāla daļu un kapitālsabiedrību pārvaldības likuma 37. panta ceturtās daļas prasībām, reputācija, B kategorijas autovadītāja apliecības esamība, kā arī datorprasmes Microsoft Office (MS Word, MS Excel, MS PowerPoint u.c.).

Veicot visu kandidātu 1.kārtas vērtējumu, nominācijas komisija pieņēma lēmumu uz 2. vērtēšanas kārtu virzīt 3 (trīs) kandidātus.

Konkursa 2.kārtā tika veikta padziļināta kandidātu iesniegtās informācijas izpēte un analīze, veicot interviju ar katru kandidātu.

Nominācijas komisijas locekļi intervijās jeb mutiskajā daļā novērtēja katra kandidāta profesionālo un vispārējo prasmju piemērotību Sabiedrības valdes locekļa amata pienākumu pildīšanai (redzējums par kapitālsabiedrības darbības organizēšanu, attīstības prioritātēm, problēmām un risinājumiem, atbilstību iesniegtajam rakstiskajam materiālam, spējas sniegt kompetentas atbildes uz nominācijas komisijas jautājumiem, saskarsmes spējas, komunikācijas un sadarbības veidošanas prasmes, valdes locekļa amata pienākumu pildīšanai nepieciešamās kompetences). Nominācijas komisija, ievērojot vienlīdzīgas attieksmes principu, uzdod visiem kandidātiem vienādus jautājumus par valdes locekļa amata pienākumu pildīšanai nepieciešamajām kompetencēm un par iesniegto kapitālsabiedrības redzējumu.

Nominācijas komisija piešķīra kandidātiem punktu skaitu saskaņā ar nominācijas komisijas apstiprinātajiem kritērijiem.

Apkopojot kandidātu vērtēšanas rezultātus, nominācijas komisija pieņēma lēmumu Sabiedrības valdes locekļa amatam izvirzīt 1 (vienu) kandidātu, kurš 2.kārtā ieguvis augstāko punktu skaitu no punktu kopsummas rezultāta (58 punkti, kas ir 74,36 % no 2.kārtas maksimālā vērtējuma) un nodot informāciju Pašvaldības izpilddirektoram kā Sabiedrības kapitāla daļu turētāja pārstāvim izvērtēšanai.